Diari Oficial de la Generalitat Valenciana


Sumari del DOGV 3695, del 24-02-2000 (2000/1331)

ORDRE de 16 de febrer de 2000, de la Conselleria d'Ocupació, per la qual es regula el permís del personal treballador per a poder exercir el dret al vot en les eleccions del 12 de març de 2000.
-------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/02/16/(2)/dof/vci/html**

### Dades del document

Número de DOGV
:   3695

Data del DOGV
:   24-02-2000

Secció del DOGV
:   I. DISPOSICIONS GENERALS

Número del document
:   2000/1331


Data del document
:   16-02-2000

Organisme emissor
:   Conselleria d'Ocupació

Tipus de document
:   Ordre

Descriptors 

:   * eleccions generals
    * dret de vot
    * jornada de treball
    * legislació

ORDRE de 16 de febrer de 2000, de la Conselleria d'Ocupació, per la qual es regula el permís del personal treballador per a poder exercir el dret al vot en les eleccions del 12 de març de 2000. [2000/F1331]
  
Una vegada convocades les eleccions al Congrés dels Diputats i al Senat de les Corts Espanyoles mitjançant el Reial Decret 64/2000, de 17 de gener, publicat en el Boletín Oficial del Estado de 18 de gener, que es realitzaran el diumenge 12 de març de 2000, i de conformitat amb el que disposa l'article 13 del Reial Decret 605/1999, de 16 d'abril (BOE de 17 d'abril), pel qual es dicten normes reguladores complementàries dels processos electorals, s'instrumenten, en l'àmbit de la Comunitat Valenciana, les mesures necessàries perquè el personal treballador per compte d'altri que no gaudisca en aquest dia del descans setmanal puga disposar en el seu horari laboral de fins a quatre hores lliures per a l'exercici del dret al vot, que seran retribuïdes.
  
Per tot això, a l'empara del que diu l'article 33.1 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, que determina que correspon a aquesta l'execució de la legislació de l'Estat en matèria de relacions laborals, i de conformitat amb les citades normes i amb el Reial Decret 4105/1982, de 29 de desembre, sobre el traspàs de funcions i serveis de l'administració de l'estat a la Generalitat Valenciana en matèria de treball, i amb el Decret 92/1999, de 30 de juliol, del Govern Valencià, que aprova el Reglament Orgànic i Funcional de la Conselleria d'Ocupació, i amb l'acord previ amb la Delegació del Govern a la Comunitat Valenciana,
  
ORDENE
  
Article primer
  
El diumenge 12 de març de 2000, les empreses en què preste el seu servei el personal treballador que tinga la condició d'elector i que no gaudisca en aquest dia del descans setmanal previst en l'article 37 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors, concediran a aquest personal un permís perquè puga participar en les eleccions convocades, i exercitar el seu dret de sufragi. Aquest permís serà retribuït per l'empresa, d'acord amb allò establit en l'article 37.3.d) de la norma legal citada més amunt.
  
Article segon
  
La concessió del permís a què fa referència l'article anterior s'ajustarà a les normes següents:
  
a) Personal treballador l'horari del qual no coincidisca amb el d'obertura de les meses electorals, o que ho faça per un període inferior a dues hores: en aquest cas no tindran dret a permís retribuït.
  
b) Personal treballador l'horari del qual coincidisca amb el d'obertura de les meses electorals en dues o més hores i menys de quatre: en aquest cas gaudiran de permís retribuït de dues hores.
  
c) Personal treballador l'horari del qual coincidisca amb el d'obertura de les meses electorals en quatre o més hores i menys de sis: en aquest cas gaudiran de permís retribuït de tres hores.
  
d) Personal treballador l'horari del qual coincidisca amb el d'obertura de les meses electorals en sis o més hores: en aquest cas gaudiran de permís retribuït de quatre hores.
  
En tots els casos anteriors, quan el treball es preste en jornada reduïda, es realitzarà la corresponent reducció proporcional del permís.
  
Correspon a l'empresa la distribució, sobre la base de l'organització del treball, del període en què el personal treballador disposarà del permís per a acudir a votar.
  
Article tercer
  
El personal treballador per compte d'altri que el diumenge 12 de març no gaudisca del descans setmanal, i que haja sigut nomenat per a la presidència o per a la vocalia de les meses electorals, i també el que acredite la condició d'interventor, té dret a un permís retribuït de jornada completa durant el dia de la votació, i a una reducció de la jornada de treball de cinc hores el dia immediatament posterior. Aquesta reducció de jornada de cinc hores correspondrà igualment a la presidència, la vocalia i la intervenció, fins i tot si gaudeixen del descans setmanal en la jornada del 12 de març.
  
Igualment, qui acredite la condició d'apoderat té dret a un permís retribuït durant el dia de la votació, si no gaudeix en aquesta data del descans setmanal.
  
Si algun dels treballadors o de les treballadores inclosos en qualsevol dels dos casos anteriors haguera de treballar en el torn de nit en la data immediatament anterior a la jornada electoral, l'empresa, a petició de la persona interessada, haurà de canviar-li el torn perquè puga descansar la nit anterior al dia de la votació.
  
Article quart
  
Les reduccions de jornada com a conseqüència dels permisos indicats en els apartats anteriors no comportaran minva de la retribució que, per tots els conceptes, obtinguera el persona treballador. L'acreditació de la mesa electoral corresponent, o la presentació del certificat del vot serà, d'acord tot això amb l'article 37.3.d) de l'Estatut dels Treballadors, justificació adequada.
  
Disposició addicional única
  
Les regles sobre concessió de permisos retribuïts previstes en aquesta ordre també seran aplicables al personal funcionari al servei de les administracions públiques, d'acord amb la normativa específica que hi siga d'aplicació.
  
València, 16 de febrer de 2000
  
El conseller d'Ocupació,


Còpia Permalink ELI